Politiet er den seneste tid blevet generet af politi-hadere. Foto: Liselotte Sabroe / Scanpix Denmark

BLOG: Politi-hadere skal ikke sætte dagsordenen, mener Søren Pape Poulsen.

Det kan ikke være rigtigt, at man skal komme hjem med nervøse trækninger og være i fare for at blive overfaldet i privaten, bare fordi man har valgt at være betjent. Vi skal slå ring om de dygtige og modige ansatte, som møder op for at skabe ro og orden i fængslet eller trækker de kriminelle ud af Pusherstreet.

Skyggedanmark går efter politifolk, der har fri

Vi skal på intet tidspunkt acceptere, at fængselsbetjente bliver stalket og fotograferet foran deres bopæl, at (formodede) bandemedlemmer er klar til at opsøge og chikanere betjente efter fyraften. Det har vi desværre set eksempler på, og på få uger er der anmeldt hele seks episoder. Og jeg mener, at et naturligt skridt vil være at sætte straffen op for at forfølge betjente, som har fri.

Det er så grænseoverskridende, og noget mange danskere heldigvis ikke oplever i deres hverdag, at skyggedanmarks kriminelle følger efter dem, når de henter børn og køber varer i Netto. Desværre er det virkeligheden, at mindre grupper af de her typer har spyttet på politifolk, vist at de vil skade den pågældende betjent og fulgt vedkommende helt hjem foran privatadressen.

Pas på dem, der passer på os

I går delte jeg et opslag på Facebook for at hjælpe politiet med at finde en række efterlyste personer, som havde kastet med sten mod politiet. Du kan se billeder af dem her. Det gjorde jeg af to årsager: for at hjælpe politiet og for at vise, at vi danskere ikke finder os i, at en familiefar skal have ødelagt et øje, et kindben eller en knæskal, fordi han vælger at tjene til dagen og vejen ved at skabe ro og orden i Danmark. Jeg mener, at der skal være tryghed til, både for danskerne og dem, der passer på os.

Politi-hadere skal ikke sætte dagsordenen

Her i Danmark er det borgernes fælles vilje, der sætter dagsordenen. Vi er demokrater. Og vi accepterer ikke, at enkeltpersoner eller bander vil opføre sig som om, at de er hævet over love og regler. Når skyggedanmark prøver at skræmme betjente fra at gå på arbejde, så skal hele Danmark stille sig bag betjentene. Jeg stiller mig gerne forrest.